รู้จัก Austin Russell มหาเศรษฐี ที่อายุน้อยสุดในโลก
มหาเศรษฐี หรือ Billionaire คือคำที่ใช้เรียก ผู้ที่มีทรัพย์สินมากกว่า 1,000 ล้านดอลลาร์สหรัฐ หรือประมาณ 30,000 ล้านบาท ขึ้นไป  จากการประเมินมูลค่าทรัพย์สิน โดยนิตยสาร Forbes ในปี 2020 ทั่วโลกมีมหาเศรษฐีระดับ Billionaire อยู่ 2,095 ราย
15 มี.ค. 2564

รู้จัก Austin Russell มหาเศรษฐี ที่อายุน้อยสุดในโลก /โดย ลงทุนแมน
มหาเศรษฐี หรือ Billionaire คือคำที่ใช้เรียก ผู้ที่มีทรัพย์สินมากกว่า 1,000 ล้านดอลลาร์สหรัฐ หรือประมาณ 30,000 ล้านบาท ขึ้นไป
จากการประเมินมูลค่าทรัพย์สิน โดยนิตยสาร Forbes ในปี 2020
ทั่วโลกมีมหาเศรษฐีระดับ Billionaire อยู่ 2,095 ราย
และในบรรดา Billionaire เหล่านั้น
บุคคลอายุน้อยสุด ที่สร้างฐานะความร่ำรวยด้วยมือตัวเอง 
มีชื่อว่า “Austin Russell” ซึ่งตอนนี้ มีอายุเพียง 25 ปี เท่านั้น
เขาคนนี้ ก่อตั้งบริษัทตอนอายุ 17 ปี 
และตัดสินใจลาออกจากมหาวิทยาลัย เพื่อมาทุ่มเทให้กับงานอย่างเต็มที่
แล้วชายหนุ่มคนนี้ทำธุรกิจอะไร 
ทำไมถึงก้าวขึ้นมาเป็น Billionaire อายุน้อยสุดในโลกได้ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณ Austin Russell เป็นนักธุรกิจชาวอเมริกัน
เกิดในปี ค.ศ. 1995 ปัจจุบันมีอายุ 25 ปี
นิสัยในวัยเด็กของเขาคือ ชอบเรียนรู้ และทดลองสิ่งใหม่ ๆ อยู่เสมอ
- อายุ 2 ปี เขาท่องจำตารางธาตุได้ทั้งหมด
- อายุ 11 ปี เขาดัดแปลงเครื่องเล่นเกม Nintendo DS ให้เป็นโทรศัพท์มือถือ เพราะพ่อแม่ไม่ซื้อให้
- อายุ 13 ปี ยื่นจดสิทธิบัตร เครื่องรดน้ำต้นไม้อัจฉริยะ ที่ตั้งเวลารดน้ำอัตโนมัติได้
เมื่อเข้าสู่ช่วงวัยรุ่น คุณ Russell ก็เริ่มศึกษาเรื่องที่ซับซ้อนขึ้นกว่าเดิม 
เช่น การทำโปรแกรมคอมพิวเตอร์ และอุปกรณ์ฮาร์ดแวร์ต่าง ๆ 
ซึ่งเขาเปิดเผยว่า ค้นหาข้อมูลความรู้ส่วนใหญ่มาจากเว็บไซต์ Wikipedia และ YouTube
จนกระทั่งอายุ 15 ปี เขาได้ไปช่วยงานวิจัยที่สถาบัน Beckman Laser Institute ของมหาวิทยาลัย California ซึ่งทำให้เขารู้จักกับเทคโนโลยี Light Detection and Ranging หรือชื่อย่อว่า “LiDAR”
LiDAR เป็นเทคโนโลยีที่ประยุกต์ใช้แสงเลเซอร์ในการวัดระยะทางของวัตถุโดยรอบ และสะท้อนกลับมาเพื่อประมวลผลเป็นแผนที่สามมิติได้
ซึ่งคุณ Russell มองว่า LiDAR จะเป็นเทคโนโลยีแห่งอนาคต
และจะเป็นเทคโนโลยีสำคัญ ที่จะเป็นองค์ประกอบของ “รถยนต์ไร้คนขับ”
เพราะรถยนต์ไร้คนขับจะสามารถทำงานได้อย่างมีประสิทธิภาพ
ก็ต้องอาศัยเทคโนโลยี LiDAR มาช่วยในการตรวจจับวัตถุบนท้องถนนขณะรถเคลื่อนตัว
ในปี 2012 คุณ Russell ในวัย 17 ปี ซึ่งยังเรียนอยู่ชั้นมัธยมศึกษา 
ได้ตัดสินใจก่อตั้งบริษัทชื่อว่า “Luminar Technologies” 
เพื่อพัฒนาอุปกรณ์เซนเซอร์จากเทคโนโลยี LiDAR สำหรับติดตั้งในรถยนต์ไร้คนขับ
และถึงแม้ต่อมา เขาได้เข้าเรียนต่อที่ Stanford University
แต่เรียนไปแค่ 6 เดือน ไอเดียธุรกิจเซนเซอร์ของเขา ก็ได้รับเงินทุน 3 ล้านบาท จากโครงการของคุณ Peter Thiel อดีตผู้ร่วมก่อตั้ง PayPal และนักลงทุนชื่อดัง
ทำให้ คุณ Russell ตัดสินใจลาออกจากมหาวิทยาลัย เพื่อมาทำธุรกิจอย่างจริงจัง
โดยเขาคิดว่า หากรอให้เรียนจบอีก 4 ปี แล้วค่อยมาเริ่มธุรกิจ
ก็อาจจะก้าวตามผู้ผลิตเซนเซอร์รายอื่นในตลาดไม่ทัน
แล้วในปัจจุบัน สิ่งที่คุณ Russell คิดไว้ ก็กลายเป็นจริง
เพราะรถยนต์ไร้คนขับ กำลังกลายเป็นเทรนด์ที่หลายบริษัทกำลังเร่งพัฒนาออกมาตีตลาด
และชิ้นส่วนสำคัญที่ขาดไม่ได้ คงหนีไม่พ้น “ระบบเซนเซอร์”
ซึ่งที่ผ่านมา Luminar ได้มุ่งเน้นพัฒนาคุณภาพของเซนเซอร์ ให้เหนือกว่าคู่แข่ง 
โดยบริษัทระบุว่า อุปกรณ์ของพวกเขา สามารถรับภาพได้ชัดกว่า 50 เท่า และไกลกว่า 10 เท่า ตอบสนองต่อสถานการณ์ได้ก่อนเกิดจริง 7 วินาที รวมทั้งมีต้นทุนผลิตที่ถูกกว่าด้วย
ด้วยเหตุนี้ Luminar จึงประสบความสำเร็จในการเจรจาเป็นพันธมิตรกับค่ายผู้ผลิตรถยนต์ระดับโลก เช่น Volvo, Toyota, Daimler รวมไปถึง Intel ผู้ผลิตชิปรายใหญ่ของโลก เพื่อนำเซนเซอร์ LiDAR ไปใช้พัฒนาและผลิตรถยนต์ไร้คนขับในอนาคต
อย่างไรก็ตาม Elon Musk CEO ของ Tesla กลับไม่ชื่นชอบเทคโนโลยี LiDAR สักเท่าไร
เพราะมองว่ายังแพงเกินไป และเลือกใช้กล้องกับเรดาร์ ในการพัฒนารถยนต์ไร้คนขับของ Tesla แทน
แล้วธุรกิจเซนเซอร์ สร้างความร่ำรวยให้คุณ Austin Russell มากแค่ไหน?
ผลประกอบการของบริษัท Luminar Technologies
ปี 2019 รายได้ 380 ล้านบาท ขาดทุน 2,800 ล้านบาท
ซึ่งตรงนี้ต้องบอกก่อนว่า ในขณะนี้ หลาย ๆ บริษัท กำลังอยู่ในช่วงวิจัยพัฒนารถยนต์ไร้คนขับ 
จึงทำให้ Luminar ยังไม่มีคำสั่งซื้อจากลูกค้ารายใหญ่ ๆ เข้ามามากนัก
แต่มีการคาดการณ์ว่า บริษัทน่าจะทำกำไรได้ในช่วงปี 2022 เมื่อลูกค้าอย่าง Volvo เริ่มผลิตรถยนต์ไร้คนขับด้วยเซนเซอร์ LiDAR
รวมทั้งยังคาดการณ์ว่า บริษัทจะมีรายได้ราว 39,000 ล้านบาท ในปี 2026 เมื่อได้รับยอดคำสั่งซื้อจากผู้ผลิตรายอื่นเพิ่มมากขึ้น
ทั้งนี้ เพื่อรองรับแนวโน้มการเติบโตดังกล่าว
บริษัทจึงได้เข้าสู่ตลาดหลักทรัพย์ NASDAQ เมื่อเดือนธันวาคม ปี 2020 ที่ผ่านมา
โดยที่บริษัทไม่ได้เข้าตลาดด้วยวิธีการ IPO หรือเสนอขายหุ้นให้ประชาชนครั้งแรก 
แต่เลือกใช้วิธีแบบ SPAC (Special Purpose Acquisition Company) คือ ให้บริษัทที่อยู่ในตลาดหุ้นอยู่แล้วมาซื้อกิจการไป แล้วค่อยเปลี่ยนชื่อหุ้นเป็น Luminar แทน
ซึ่งกระบวนการเข้าตลาดแบบ SPAC จะมีกระบวนการที่รวดเร็วกว่า
โดยบริษัท SPAC ที่มาควบรวมกิจการของ Luminar ไป มีชื่อว่า Gores Metropoulos 
ซึ่งมีผู้ถือหุ้นรายใหญ่ คือ คุณ Peter Thiel และบริษัท Volvo
และล่าสุด บริษัท Luminar Technologies มีมูลค่าบริษัทอยู่ที่ประมาณ 263,000 ล้านบาท
ซึ่งเรื่องนี้ ส่งผลให้ทรัพย์สินส่วนตัวของคุณ Austin Russell ในวัย 25 ปี มีมูลค่าอยู่ที่ 84,000 ล้านบาท 
ถือเป็นมหาเศรษฐี หรือ Billionaire ที่สร้างกิจการด้วยตัวเอง ที่อายุน้อยสุดในโลก
และต่อไปในอนาคต ก็น่าสนใจว่า
หากรถยนต์ไร้คนขับ ได้รับความนิยมแพร่หลายขึ้น
ก็น่าจะทำให้ระบบเซนเซอร์ของ Luminar ยิ่งได้รับประโยชน์มากขึ้นตามไปด้วย
ซึ่งอาจทำให้คุณ Russell ไม่ใช่แค่ Billionaire ที่มีอายุน้อยเพียงอย่างเดียว
แต่มีโอกาสก้าวขึ้นมาเป็นมหาเศรษฐีอันดับต้น ๆ ของโลก ก็เป็นได้..
ปิดท้ายด้วยข้อมูลที่น่าสนใจ
ในอดีตมีบุคคลที่เป็น Billionaire ได้เร็วกว่าคุณ Russell
นั่นก็คือ Mark Zuckerberg ผู้ร่วมก่อตั้ง Facebook นั่นเอง
โดยเขาเป็น Billionaire ได้ตั้งแต่ตอนอายุเพียง 23 ปี เท่านั้น
ซึ่งปัจจุบัน Mark Zuckerberg ในวัย 36 ปี ก็กลายเป็นมหาเศรษฐีที่ร่ำรวยอันดับ 5 ของโลก 
โดยมีทรัพย์สินมูลค่า 94,100 ล้านดอลลาร์สหรัฐ หรือราว 2,800,000 ล้านบาท..
----------------------
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-